1

ส่วนที่ 1

ข้อมูลสรุป (Executive Summary)

บริษัท สินมั่นคงประกันภัย จำกัด (มหาชน) เป็นบริษัทฯ ประกันวินาศภัย ซึ่งเปิดดำเนินธุรกิจมา 55
ปี โดยประกอบธุรกิจประกันวินาศภัยครบ 4 ประเภท คือ ประกันภัยรถยนต์ ประกันภัยอัคคีภัย
ประกันภัยเบ็ดเตล็ด และ ประกันภัยขนส่งทางทะเล โดยมีการประกันภัยรถยนต์เป็นธุรกิจหลัก
มีสัดส่วนร้อยละ 84.33 จากเบี้ยประกันภัยรับรวม และเป็นบริษัทประกันวินาศภัยรถยนต์บริษัทฯ
แรกที่จดทะเบียนในตลาดหลักทรัพย์แห่งประเทศไทย

ในปี 2548 บริษัทฯมีเบี้ยประกันภัยรับรวม 3,404.31ล้านบาท
ซึ่งจัดอยู่ในกลุ่มของบริษัทประกันวินาศภัยขนาดใหญ่ หากพิจารณาในส่วนประกันภัยรถยนต์ บริษัทฯ
มีส่วนแบ่งการตลาดรถยนต์ที่อัตราร้อยละ 5.60 ซึ่งจะอยู่ในลำดับที่ 3

จากนโยบายการเร่งขยายงานประกันวินาศภัยประเภทอื่นนอกจากรถยนต์ ( NON MOTOR)
ซึ่งเป็นการประกันภัยหลักของบริษัทฯ จึงทำให้สัดส่วนการประกันภัยรถยนต์ของบริษัทฯ
ลดลงจากอัตราร้อยละ 89.12 ในปี 2545 เป็นร้อยละ 84.33ในปี 2548

ปัจจัยสำเร็จหลักของธุรกิจประกันวินาศภัย
นอกจากอยู่ที่การบริหารความเสี่ยงของประเภทภัยที่รับประกันและการลงทุนแล้ว
ยังขึ้นอยู่กับการมีระบบควบคุมการชดใช้สินไหมทดแทน และจัดเก็บเบี้ยประกันที่มีประสิทธิภาพ
มีระบบการควบคุมภายในที่ดี ตลอดจนการให้บริการที่มีคุณภาพแก่ลูกค้า
ดังนั้นแนวทางในการบริหารงาน จึงเน้นการพัฒนาในหลาย ๆ ด้านไปพร้อมกัน ทั้งการวิจัยเพื่อพัฒนา
ประสิทธิภาพในการบริการและการปฎิบัติงาน
และในด้านระบบการควบคุมภายในเพื่อลดและป้องกันความเสี่ยง

ในปี 2548 บริษัทฯ
ยังคงเน้นเรื่องมาตรฐานระยะเวลาที่พนักงานสำรวจภัยเดินทางถึงที่เกิดเหตุภายใน 20 นาที
ภายใต้โครงการ Speed Guarantee 1
ซึ่งถือเป็นบริษัทประกันวินาศภัยบริษัทแรกและบริษัทเดียวที่พร้อมและมุ่งมั่นที่จะรับรองคุณภาพของการบริการพร้อมทั้ง
Speed Guarantee 2

รับประกันระยะเวลาซ่อมรถหากเกินกว่าเวลามาตรฐาน บริษัทฯ จะชดใช้ให้ลูกค้าเป็นเงิน 500
บาทต่อวัน และบริษัทฯ ได้ยกระดับมาตรฐานเวลาในทุกขั้นตอนของการให้บริการ

ณ สิ้นปี 2548 บริษัทฯ มีสินทรัพย์รวม 4,635.89 ล้านบาท เป็นสินทรัพย์ลงทุนร้อยละ 65.93
สินทรัพย์ในรูปที่ดิน อาคาร และอุปกรณ์ ร้อยละ 6.78 เบี้ยค้างรับอยู่ที่อัตราร้อยละ 12.91
ของสินทรัพย์รวม และมีระยะเวลาถัวเฉลี่ยในการเรียกเก็บหนี้อยู่ที่ 63.91 วัน
ซึ่งดีกว่าอัตราถัวเฉลี่ยของอุตสาหกรรม

2

ผลการดำเนินงานในปี 2548 บริษัทฯ มีกำไรสุทธิรวม 102.71 ล้านบาท เพิ่มขึ้นจากปี 2547
ในอัตราร้อยละ 13.48 คิดเป็นอัตรากำไรต่อหุ้น 5.14 บาท คณะกรรมการบริษัทฯ
เสนอจ่ายเงินปันผลอัตราหุ้นละ 2.70 บาทเพิ่มขึ้นจากปี 2547 ร้อยละ 12.5

จากแนวโน้มความเป็นไปได้ที่จะมีการเปิดเสรีทางภาคการเงินในอนาคต
ทำให้ธนาคารและบริษัทประกันวินาศภัยต่างเร่งพัฒนาเตรียมความพร้อมเพื่อรองรับการแข่งขันในหลายๆด้าน
มีการร่วมมือและเป็นพันธมิตรกันมากขึ้นระหว่างธนาคารและบริษัทประกันภัย
เพื่อทำธุรกรรมต่างๆที่สร้างรายได้ให้ทั้งสองฝ่าย อาทิเช่น การขายประกันภัยผ่านธนาคาร
(Bancassurance) เป็นต้น

บริษัทฯได้มีการเตรียมความพร้อมรองรับการเปิดเสรีอย่างต่อเนื่อง โดยในปี 2548 นี้ได้นำ
Competency มาเป็นเครื่องมือในการพัฒนาเพิ่มขีดความสามารถให้แก่บุคลากรของบริษัทฯ
นอกจากนี้ยังมีการปรับโครงสร้างองค์กรและกระจายอำนาจหน้าที่มากขึ้น เพื่อให้เกิดความคล่องตัว
รวดเร็ว ในการให้บริการ
รวมทั้งมีการพัฒนาระบบเทคโนโลยีสารสนเทศอย่างต่อเนื่องเพื่อเพิ่มประสิทธิภาพและความรวดเร็วในการทำงาน
นอกจากนี้บริษัทฯยังได้ขยายสาขาเพื่อให้ครอบคลุมลูกค้าทั่วทั้งประเทศ
และมีการใช้สื่อป้ายโฆษณาขนาดใหญ่เพื่อเข้าถึงกลุ่มเป้าหมายซึ่งส่วนใหญ่เป็นผู้ใช้รถยนต์
ทั้งนี้การเตรียมการดังกล่าวจะทำให้บริษัทฯสามารถตอบสนองความต้องการของลูกค้าและเพิ่มความสามารถในการแข่งขันของบริษัทฯ
ตามวิสัยทัศน์ “มีความเป็นเลิศในการสร้างความประทับใจให้ลูกค้า ด้วยพนักงานที่มีศักยภาพ
นวัตกรรมล้ำหน้า และเทคโนโลยีทันสมัย” ได้เป็นอย่างดี

ในปี 2549 บริษัทฯ มุ่งมั่นที่จะให้บริการที่ดีแก่ลูกค้าอย่างต่อเนื่องจากทุกปีที่ผ่านมา
โดยจะมีการกำหนดมาตรฐานบริการที่ยกระดับให้สูงกว่าเดิม ทั้งที่สำนักงานใหญ่และสาขาทั่วประเทศ
และมีการแนะนำผลิตภัณฑ์ใหม่ออกสู่ตลาด เพื่อให้เข้าถึงลูกค้ากลุ่มต่างๆ เพิ่มขึ้น